ՀԺԱՄ-ը դեռ ընտրապայքարը չսկսված՝ դուրս եկավ պայքարից։ Մի քանի օր առաջ ՀԺԱՄ-ականները հետ վերցրին ԿԸՀ հանձնած իրենց դիմումը։ Այնուհետեւ հայտարարություն տարածեցին, որում, փաստացի, ակնարկում են, որ իրենց սպասելիքները «նոր Հայաստանից» չեն արդարացել, եւ նոր իշխանությունն աշխատում է հին մեթոդներով։ Մասնավորապես նշել էին․ «Պարզվեց՝ վարչական լծակներ չկիրառելու մասին հավաստիացումները ճիշտ չէին, եւ մեր նախնական ցանկում ընդգրկված որոշ թեկնածուների «հորդորել» էին ձեռնպահ մնալ ընտրություններին մասնակցելուց»։ Ապա հայտարարության մեջ ՀԺԱՄ-ն անդրադարձել է իշխանական «Իմ քայլը» դաշինքի քաղաքապետի թեկնածու Հայկ Մարությանի հայտարարություններին․ «Նշենք, որ անընդունելի ենք համարում դեռ չսկսված ընտրապայքարը «հեղափոխականների» եւ «հակահեղափոխականների», «հների» եւ «նորերի», «սեւերի» եւ «սպիտակների» մրցավազքի վերածելու եւ հասարակությունը հակամարտող կողմերի վերածելու վտանգավոր փորձերը»։